**Referat**

|  |
| --- |
| **Møde:** Møde i Sundhedsdirektørernes Forretningsudvalg  **Tid**: Mandag den 12/5 2014 kl. 8.00-10.00  **Sted:** Boulevarden 13, mødelokale 2  **Deltagere:** Bente Graversen, Leif Serup, Carsten Kaalbye, Lone Becker, Maria Thorsager (ref.)  **Afbud:** Benjamin Holst  **Sagsnr.:** 2013-24536 |

1. **Velkommen til Lone Smidt Becker, ny direktør i Thisted**

*Der var en kort præsentationsrunde, og Lone Becker blev budt velkommen i Sundhedsdirektørernes forretningsudvalg.*

1. **Status vedr. arbejdet omkring Sundhedsaftalen** (Den kommunale koordineringsgruppe deltager ved behandling af dette punkt).

- Status for arbejdet med den politiske sundhedsaftale (bilag 1)

- Opsamling efter afholdelse af de fire dialogmøder

- Proces og organisering af arbejdet

- KKR møde d. 6. juni 2014

***Status for arbejdet med den politiske sundhedsaftale:***

*Bente Graversen orienterede. Den 6. maj 2014 er der afholdt møde med repræsentanter for Fælles FU for at drøfte udkast til politisk sundhedsaftale, og den fremadrettede proces ift. arbejdet.*

*Der kom på mødet en del kommentarer til udkastet, blandt andet vedr. længden af notatet, formen på de opstillede mål, om der var tale om et dokument med tilstrækkelig ”politisk styrke”. Kommentarerne er givet til den fælles koordineringsgruppe, som arbejder videre.*

*På mødet blev det desuden besluttet, at udkastet skulle fremsendes til den fælles koordineringsgruppe og bagland mhp. rettelser til udkastet inden fremsendelse til formandskabet for SKU.*

*Den 22. maj 2014 er der planlagt møde med SKU formandskabet. På dette møde vil udkast til politisk sundhedsaftale blive drøftet og tilpasset inden behandlingen på DAS mødet d. 3. juni 2014.*

***Opsamling fra dialogmøder:***

*Den generelle holdning er, at afholdelsen af dialogmøder har været vellykket. De kommunale deltagere har udtrykt stor tilfreds med at være inddraget i processen. Der er overordnet stor opbakning til de pejlemærker, som SKU har vedtaget, og de linjer som tegner sig i forhold til den politiske sundhedsaftale.*

*Nogle er de temaer, som er blevet drøftet, er:*

* *Læsøs særstatus og hvordan dette håndteres i processen og i Sundhedsaftalen.*
* *Situation i klynge Syd med mange patienter, som modtager behandling i Region Midt. Hvordan tages der højde for dette?*
* *Muligheden for at indgå supplerende aftaler.*
* *Udveksling af elektroniske oplysninger og kommunikation. Der er blandt andet fra PLO, men også blandt de kommunale politikere, et stort fokus på dette. Det er muligt de lovgivningsmæssige rammer endnu ikke er på plads, men er der mulighed for at arbejde videre i en slags frikommuneforsøg?*

*FU besluttede, at der skal laves en kommunal tidsplan og proces for indgåelse af supplerende aftaler.*

*Der indsamles kommunale udfordringer d. 20. maj til møde i Sundhedspolitisk dialogforum og samles op efterfølgende.*

***KKR møde d. 6. juni 2014:***

*Anders Broholm er inviteret til KKR mødet d. 6. juni 2014 for at give en orientering om arbejdet med en ny sundhedsaftale og indholdet i den politiske sundhedsaftale.*

*KKR blev på deres sidste møde præsenteret for det organisatoriske set-up ift. arbejdet med Sundhedsaftalen 2015-2018/Praksisplan for almen praksis.*

*På mødet i juni kan der derfor med fordel fokuseres på den politiske proces og den indholdsmæssige status (Pejlemærkerne) på nuværende tidspunkt.*

1. **Planlægning af møde i Sundhedspolitisk dialogforum d. 20. maj 2014**

Der er udsendt invitation og program for møde i Sundhedspolitisk dialogforum d. 20. maj 2014 og tilmeldingerne er begyndt at indkomme. De sidste detaljer for dagen skal planlægges.

**Følgende skal drøftes:**

* Program (se bilag 2)
* Deltagerliste (se bilag 3)
* Bordopstilling
* Oplæg
* Deltagelse fra KL (Mik Dalsgaard Andreassen)
* Opsamling efter mødet

*På dagen vil deltagerne blive placeret ved klyngeborde, som det var tilfældet ved sidste møde i Sundhedspolitisk dialogforum.*

*Anders Broholm vil være ordstyrer på dagen, evt. med opbakning fra medlemmerne af FU, hvis det bliver nødvendigt.*

*De kommunale medlemmer af SKU indkaldes til kort ”eftermøde” på dagen, med FU, hvor der vil være mulighed for at samle op på væsentlige aspekter i fællesskab.*

1. **Opsamling efter DAS møde d. 24. april 2014 og forberedelse til DAS møde d. 3. juni 2014**

*Der forventes en snarlig central udmelding vedr. FMK og usikkerhed vedrørende lægernes anvendelse af FMK snarest. Det blev derfor aftalt, at Carsten Kaalbye vil orientere om FMK på det kommunale formøde d. 3. juni 2014. Herudover skal ”Økonomiaftalerne” sættes på dagsordenen til formødet.*

*Der er afsat 1, 5 timer til det kommunale formøde, hvor den kommunale koordineringsgruppe deltager for at orientere om status vedr. arbejdet med Sundhedsaftalen.*

*Sekretariatet fremsender liste over punkter til DAS-mødet d. 3. juni 2014, så snart denne fremsendes fra regionen.*

1. **Kronikerenheden** (bilag 4).

I Nordjylland har kommuner og region indgået en overordnet rammeaftale, der definerer, hvordan primær og sekundær sektor samarbejder om kronikerindsatsen. Herunder hører Kronikerenheden, som i dag er en integreret del af den regionale afdeling Sundhed og Sammenhæng. Den kommunale medfinansiering af Kronikerenheden, er samlet på ca. 650.000 kr. årligt.

På møde i Fælles forretningsudvalg d. 17. januar 2014 blev den kommunale medfinansiering til Kronikerenheden drøftet. Det blev her aftalt, at Sundhed og Sammenhæng skulle udarbejde et notat om Kronikerenheden, som blandt andet skulle belyse konsekvenserne ved en manglende kommunal medfinansiering.

Notatet foreligger nu og vedlægges til orientering og drøftelse som forberedelse til møde i Fælles forretningsudvalg d. 11. juni 2014.

*Det fremsendte notat blev drøftet. Der var enighed om, at notatet ikke indeholder en konsekvensbeskrivelse af en eventuel manglende kommunal medfinansiering af Kronikerenheden. Regionen kontaktes med henblik på en præcisering af notatet inden møde i Fælles FU d. 11. juni 2014.*

*På mødet i juni skal det drøftes, hvordan en proces for opsigelse af aftalen vedr. Kronikerenheden kan planlægges.*

1. **Klyngerepræsentation i arbejdsgrupper**

Der ønskes en drøftelse af principperne vedr. klyngerepræsentation i arbejdsgrupper med udgangspunkt i konkret eksempel vedr. ”Arbejdsgruppe vedr. Samarbejdet mellem de nordjyske kommuner, almen praksis og børne- og ungdomspsykiatrien i Region Nordjylland”.

1. **KL/KKR formandsskabsmøde**

Arne Boelt og Mogens Gade deltager i møde med KL’s formandskab og de andre KKR formænd d. 13. maj 2014. Praksisplanen og aftalen med PLO er sat på dagsordenen (bilag 5 og 6).

På opfordring fra KKR sekretariatet drøftes eventuelle nordjyske budskaber til dette møde.

*FU drøftede input til formandskabsmødet. Det blev blandt andet nævnt, at Nordjylland er eneste region, som har fået godkendt en Praksisplan indenfor den stramme tidsfrist.*

*Herudover var der fokus på problematik vedr. lægedækning og forskellige tilgange til en mulig løsning på problemet. Der var enighed om, at etablering af Sundhedshuse mv. ikke kan stå alene i forhold til en løsning på situationen vedr. mangel på læger i landsdelen.*

*Opgaven fremadrettet bliver at få beskrevet Praksisplanudvalgets kommende opgaver og snitflader mellem Praksisplanudvalget og arbejdet med nye sundhedsaftaler.*

*Det er stadig uklart, hvilket mandat Praksisplanudvalget har; hvilke rammer og snitflader det skal arbejde under?*

1. **Udpegninger**

På møde i Samarbejdsudvalget for Almen læger den 8. april blev det aftalt at nedsætte en arbejdsgruppe, der skal komme med et oplæg vedrørende rekruttering og kapacitetsrokade på almen praksis området.

Der ønskes udpeget 2 kommunale repræsentanter til denne gruppe. Klynge Midt har meldt 1 repræsentant til gruppen.

Det skal afklares, om der skal udpeges endnu en kommunal repræsentant til gruppen (bilag 7).

*Klynge Vest har udpeget chefkonsulent Henrik Hugo til arbejdsgruppen.*

1. **Orientering**

* Praksisplan Fysioterapi
* Tilsyn Ridefysioterapi

*Arbejdet vedr. revidering af Praksisplan for Fysioterapi er påbegyndt. Der arbejdes frem mod en godkendelse af planen i Samarbejdsudvalg for Fysioterapi inden jul 2014 og en godkendelse i de 11 kommunalbestyrelser i januar/februar 2015.*

*Praksisplan for Ridefysioterapi skal ligeledes revideres og ansvaret herfor vil i stor udstrækning ligge hos Det fælleskommunale Sundhedssekretariat, da langt størstedelen af ridefysioterapien er vederlagsfri og dermed kommunalt ansvarsområde.*

*Der er lavet plan for tilsyn på regionens rideskoler. Tilsynene vil blive gennemført i maj/juni 2014 og gennemføres i samarbejde med ridefysioterapeut Bente Nellemose fra Region Midt.*

1. **Næste møde er planlagt til d. 8. august 2014.**
2. **Eventuelt**